**SINTEZA**

**la proiectul hotărârii Guvernului pentru aprobarea**

**Regulamentului cu privire la desfășurarea activității de autoservice**

|  |  |  |  |
| --- | --- | --- | --- |
| **Procedura de avizare și expertizare** | | | |
| **Participantul la avizare, consultare publică, expertizare** | **Nr. crt.** | **Conținutul obiecției,**  **propunerii, recomandării, concluziei** | **Argumentarea**  **autorului proiectului** |
| **Cancelaria de Stat a Republicii Moldova** *(scrisoarea Nr.* *14-69-11408 din 10.10.2024)* | 1 | Urmare a examinării proiectului de hotărâre pentru aprobarea Regulamentului cu privire la desfășurarea activității de autoservice (număr unic 870/MIDR/2024),  autor - Ministerul Infrastructurii și Dezvoltării Regionale, comunicăm lipsa de obiecții și propuneri. | **S-a luat act** |
| **Grupul de lucru al Comisiei de stat pentru reglementarea activității de întreprinzător** | 2 | Noțiunea de „tuning” este în practică mult mai largă decît activitatea de „reutilare”. Cu alte cuvinte nu tot ce presupune „tuning” duce la schimbarea parametrilor constructivi, funcţionali sau de calitate ai vehiculului (așa cum se prevede în cazul reutilării). Astfel, spre exemplu, multe din activitățile de „tuning” se referă la lucrări asupra caroseriei, culoarea și aspectul estetic al vehiculului, ceea ce nu are impact asupra parametrilor esențiali ai vehiculului. Astfel, pentru a nu extinde abuziv noțiunea de „reutilare” și aplica justificat regimul juridic separat pentru activitatea de „reutilare”, este necesar de revizuit noțiunea de „tuning” și de clarificat că se referă anume la modificarea sau îmbunătățirea caracteristicilor funcționale ale vehiculului, cu excepția celor estetice. Ori, spre exemplu, atelierele care sunt specializate pe protecția caroseriei (acoperire cu pelicule și alte materiale), aerografie și alte lucrări estetice nicicum nu pot modifica parametrii constructivi stabiliți de producător. | **Se acceptă**  Noțiunea a fost revizuită pentru a clarifica că se includ modificări care nu presupun intervenții în sistemele de siguranță rutieră. |
| 3 | La pct.4 și 5, fără o acoperire legală, proiectul vine să reglementeze activitatea atelierelor mobile, care nu sunt reglementate de Cod.  Astfel, nu este clar conform căror raționamente atelierele mobile sunt limitate la un număr atît de restrîns de activități, odată ce Nota de Fundamentare nu reflectă o analiză a riscurilor în acest sens. Însă, cel mai important, trebuie să constatăm că în mod disproporționat și nejustificat se limitează dreptul atelierelor mobile să activeze independent. Adică o întreprindere poate utiliza un atelier mobil doar în situația în care deține apriori un atelier staționar înregistrat. Aceasta este o limitare disproporționată și chiar abuzivă, în special luînd în calcul că și așa serviciile pentru ateliere mobile sunt foarte limitate. Este imperativ de completat Codul în acest sens și de prevăzut regimul juridic al atelierelor mobile și, în baza unor argumentări și estimări solide, să fie incluse limitările necesare, dacă acestea sunt justificate și își au rostul. | **Se acceptă parțial**  Au fost excluse prevederile ce țin de activitatea atelierelor mobile. |
| 4 | La pct.13 și 14, termenul de 15 zile este contradictoriu cu prevederile Codului, care la art.23, pentru proceduri similare, prevede termenul de 10 zile, în ambele situații. | **S-a luat act** În conformitate cu prevederile articolului 94 subpunctul 3 din CTR, este prevăzut expres că atelierele de autoservice trebuie să corespundă cerințelor stabilite la art. 96, cu notificarea Agenției, în termen de 15 zile. |
| 5 | La pct.23 obligația de a deține Registru de reclamații este în afara prevederilor legii, odată ce această obligație deja a fost exclusă din Legea nr.105/2003 și alte legi conexe, fiind stabilită obligația de a înregistra reclamațiile (în oricare formă). | **Se acceptă**  Prevederile pct.23 au fost excluse. |
| 6 | Prevederile de la pct.33 și 34, cu privire la modul de plată a serviciilor, nu țin de obiectul de reglementare a proiectului propus și se referă la legislația civilă, și anume la modalitatea de executarea a contractelor civile. | **Se acceptă**  Prevederile pct.33 și 34 au fost excluse. |
| 7 | La pct.36.6 se prevede că modificări în „documentația referitoare la lucrările pentru care solicită notificarea” se efectuează de „personal autorizat”. În primul rînd nu este clar ce presupune acel „personal autorizat”, ce fel de autorizație și de către cine (dacă e un act permisiv distinct, atunci acesta trebuie să fie prevăzut de Cod și de Legea nr.131/2012). Din altă perspectivă, nu este clar la ce documentație se face referință, în special luînd în calcul că o notificare nu poate fi „solicitată”, o notificare doar se transmite oficial, și atît. | **Se acceptă**  Prevederile au fost reformulate pentru a exclude interpretarea eronată. |
| 8 | La pct.38 se prevede în mod expres interdicția de a utiliza produse (piese) folosite care fac parte din sistemul de direcţie sau din sistemul de frânare pentru deservire sau reparație. Astfel de interdicție depășește vădit prevederile legii și este una cu caracter primar ce restrînge drepturile cît a prestatorului atît și a beneficiarului. Nu poate fi stabilită de Guvern, pînă nu va fi prevăzută expres de Cod. | **Se acceptă**  Prevederile au fost excluse |
| 9 | La pct.44 se prevede obligația primară de a „etalona” toate echipamentele utilizate pentru inspecții. Atenționăm că etalonarea se referă la mijloace de măsurare și ține de domeniul metrologiei. Ori conform HG nr.1042/2016 etalonarea este obligatorie doar pentru mijloacele etalon (utilizate ca etalon) și în restul cazurilor este opțională, la solicitare, și nu poate fi nicicum impusă, cu atît mai mult printr-o hotărîre de Guvern. Este obligatorie aprobarea și verificarea metrologică periodică doar a mijloacelor care se regăsesc în lista prevăzută de HG nr.1042/2016, și nicidecum orice „echipament”. | **Se acceptă**  Prevederile au fost reformulate conform recomandărilor. |
| 10 | La pct.45 la fel se impune o obligație primară, a cărei valoarea este mai mult decît discutabilă – de ține registru „referitor la verificarea metrologică echipamentelor de inspecţie şi verificare”. Iarăși atenționăm că nicidecum „echipamentele” nu se supun verificării metrologice, pot fi supuse verificării doar mijloacele de măsurare, conform periodicității deja reglementată. Ținerea unui registru în acest sens nu este impusă în nici o lege, se prevede doar obligația de a păstra documentația care atestă că mijlocul de măsurare a fost supus verificării metrologice și este conform. | **Se acceptă**  Prevederile pct.45 au fost excluse. |
| 11 | Obligațiile de la pct.47 și 43 sunt foarte vagi și incerte, nu este clar cum se atestă executarea acestor obligații și vor fi temei pentru abuzuri din partea organului de control. Astfel la pct.47 nu este clar ce presupune obligația „atelierul să aplice metode adecvate pentru manipularea şi depozitarea componentelor, materialelor, precum şi a vehiculelor la care a efectuat lucrări”, ce presupun aceste metode adecvate și unde sunt prevăzute. Așa și obligația de a „menține înregistrări” de la pct.43 e vagă și nu este clar în raport cu care „inspecții finale” se raportează. | **Se acceptă parțial** Proiectul a fost modificat. |
| 12 | În aceiași ordine de idei, prevederile de la pct.42, pe lîngă faptul că sunt expuse foarte vag și incert (și la fel pot fi temei de abuzuri), reprezintă cerințe de performanță și nu sunt cerințe de bază pentru activitate. Administratorii au libertatea de a decide (în raport cu nivelul de expertiză al angajaților și business-planul întreprinderii) ce procese să fie documentate și cum, ce instruiri să efectueze ș.a.m.d. În rest, este suficient că legea și proiectul impun asigurarea garanției lucrărilor de către atelier și astfel rămâne la discreția administrației să organizeze procesele în așa mod, încît să asigure un nivel satisfăcător de calitate, pentru a nu efectua repetat aceleași lucrări (conform garanției). | **Se acceptă**  Prevederile pct.42 au fost excluse. |
| 13 | Un șir de întrebări separate apar în privința anexei care prevede dotarea minimă a atelierelor. Nu este clar de principiu cum s-a stabilit această listă, în acest sens Nota de fundamentare nu prevede o argumentare certă, luînd în calcul că se referă la categorii de lucrări foarte largi (în multe cazuri sunt ateliere care se limitează la subcategorii mult mai înguste de lucrări), multe din aceste instrumente pot să nu fie necesare, dacă un atelier se specializează pe lucrări foarte înguste. De exemplu, pentru ce trebuie unui atelier groapă/canal sau elevator, dacă se specializează pe lucrări cosmetice pe caroserie. Astfel, considerăm că în majoritatea cazurilor se impun prea multe utilaje/mecanisme și este cazul ca lista să se limiteze la strictul necesar, luînd în calcul obligația de a asigura garanția lucrului efectuat și faptul că serviciile de service sunt într-o piață liberă în dezvoltare ascendentă. Și ca în oricare piață, actorii tind să se specializeze cît mai îngust, pentru a obține un nivel înalt de competitivitate.  Mai mult, în lista prezentată sunt prea multe poziții expuse într-un mod prea vag, care pot fi interpretate discreționar. Spre exemplu, nu este clar ce concret se presupune prin „echipamente pentru verificare/diagnosticare de componente” sau „mașini şi utilaje specifice”, sau din ce se compune „trusă de scule auto”, „trusă de electrician auto”, „trusă de scule de tinichigerie”? Dacă există o listă de componente reglementată (ca și în cazul trusei medicale din vehicul), atunci este cazul cel puțin să se facă trimitere la aceste acte normative. Dacă nu există o reglementare, atunci este inutilă și potențial abuzivă o astfel de obligație, odată ce este evident că un electrician în orice situație va deține un set de instrumente specifice cu care lucrează (fie că sunt sau nu incluse într-o trusă). | **Se acceptă parțial**  La nivel european, nu există o practică clară și aspectul dat este lăsat la discreția autorităților naționale.  La stabilirea listei dotării minime, s-a ținut cont de practica României care stabilește o listă mult mai complexă de dispozitive și utilaje.  Astfel ca urmare a procesului de consultări cu mediul de afaceri, lista a fost redusă  Menținem că lista a fost prezentată la 17 agenți economici, dintre care doar 3 au prezentat opina.  În partea ce ține de noțiunile (vagi), stabilirea unei liste exhaustive a echipamentelor este indisponibilă din cauza numărului mare de echipamente și utilaje folosite de stații.  Rămâne la discreția agentului economic să își completeze dotarea tehnică cu echipamentele și utilajele necesare în conformitate cu activitatea care o desfășoară |
| **Agenția Servicii Publice**  *(scrisoarea Nr.01/1286 din 16.10.2024)* | 14 | Lipsă de obiecții și propuneri. | **S-a luat act** |
| **Agenția ,,MOLDSILVA,,**  **Ministerul Mediului**  *(scrisoarea Nr.AM-02/12-1661 din 16.10.2024)* | 15 | Lipsă de obiecții și propuneri la proiectul respectiv. | **S-a luat act** |
| **Ministerul Finanțelor**  *(scrisoarea Nr.* *07/5-03/501/1635 din 18.10.2024)* | 16 | Lipsa propunerilor și obiecțiilor pe marginea proiectului indicat. | **S-a luat act** |
| **Ministerului Muncii și Protecției Sociale**  *(scrisoarea Nr.* *15/5311 din 18.10.2024)* | 17 | 1. În conformitate cu legislația în vigoare privind securitatea și sănătatea în  muncă, se propune reformularea punctului 3.1.1. după cum urmează:  „3.11. *post de lucru* – suprafața/spațiu amenajată/amenajat și marcată/marcat corespunzător cadrului normativ din domeniul securității și sănătății în muncă, precum și necesităților tehnologice, unde agentul economic desfășoară activitățile pentru un vehicul, subansamblu, componentă conform prezentului Regulament și care poate fi dotată cu echipamente, scule, dispozitive, verificatoare specifice, necesare executării operațiilor aferente activității/activităților pentru care se solicită notificarea”; | **Se acceptă** Proiectul a fost modificat. |
| 18 | 2. La punctul 19, după cuvintele „care include” se completează cu cuvintele „securitatea și sănătatea în muncă și”; | **Se acceptă** Proiectul a fost modificat. |
| 19 | 3. Punctul 25 se completează cu sintagma „ , corespunzătoare cadrului normativ din domeniul securității și sănătății în muncă”; | **Se acceptă** Proiectul a fost modificat. |
| 20 | 4. Punctul 29 se completează cu subpunctul 29.6. cu următorul cuprins:  „29.6. instrucțiuni de securitate și sănătate în muncă”. | **Se acceptă** Proiectul a fost completat. |
| **Ministerul Afacerilor Interne**  *(scrisoarea Nr.* *34/17-7642 din 23.10.2024* | 21 | La capitolul I, punctul 1 se recomandă a fi expus în următoarea redacție:  „Prezentul Regulament stabilește condițiile de dotare tehnică minimă și modul de organizare al activității atelierelor specializate (*în continuare - atelier*) care desfășoară activități de întreținere, reparații, reglare, reutilare în domeniul de autoservire a vehiculelor rutiere, precum și de dezmembrare a acestora, în vederea asigurării respectării prevederilor legale stabilite în Codul transporturilor rutiere nr. 150/2014, (în continuare – CTR), standardelor în domeniul reparației și deservirii vehiculelor, protecției consumatorilor şi mediului înconjurător”. | **Se acceptă** Proiectul a fost completat. |
| 22 | La capitolul I, punctul 2.1.2, textul „transmisia și componentele acesteia ce cuprind: transmisia mecanică, automată, cu variator, alte componente, reglarea sistemelor” se recomandă a fi expusă în următoarea redacție:  „Transmisia cu acționare mecanică, automată, cu variator, componentele transmisiei, reglarea acestora”; | **Se acceptă** Proiectul a fost modificat. |
| 23 | La capitolul I, punctul 2.3, nu se susține din considerentul că se repetă cuvintele „înlocuirea și redresarea”, dar se recomandă a fi expusă în următoarea redacție:  „2.3. repararea structurii caroseriei și/sau înlocuirea șasiului și/sau caroseriei ce cuprind:  2.3.1. reparații ale caroseriei fără structură de rezistență;  2.3.2. reparații ale structurii de rezistență a caroseriei;  2.3.3. redresarea structurii de rezistență a caroseriei/șasiului înlocuire și acoperire anticorozivă, vopsirea acestora;  2.3.4. reparația părților detașabile ale caroseriei (bare de protecție, mânere, oglinzi)”. | **Se acceptă** Proiectul a fost modificat. |
| 24 | La capitolul I, punctul 2.5, textul: „dezmembrarea vehiculelor rutiere scoase din uz și a componentelor acestora ce cuprinde: dezasamblarea vehiculului rutier şi/sau a subansamblurilor acestuia în vederea reciclării”, se propune a fi completat cu textul: „se va efectua în corespundere cu prevederile Hotărârii Guvernului nr.93/2023 pentru aprobarea Regulamentului privind gestionarea vehiculelor scoase din uz”. | **Se acceptă** Proiectul a fost completat. |
| 25 | La capitolul I, punctul 2.6.1, textul „schimbarea caroseriei (benă, benă cu prelată, furgon, basculantă, platformă, cisternă, transport vehicule, transport mărfuri periculoase, transport animale, rulote, autorulote, furgoanelor cu destinație de atelier, de transportare a poștei, mărfurilor industriale, mobilei, produselor alimentare şi altor bunuri)” se recomandă a fi substituit cu textul: „schimbarea caroseriei a vehiculului, după cum urmează: platformă, benă cu obloane rabatabile, furgon, caroserie amenajată cu pereți izolați și fără echipament pentru a menține temperatura interioară, caroserie amenajată cu pereți izolați, dar fără echipament pentru a menține temperatura interioară, benă cu prelată, caroserie amovibilă (suprastructură interschimbabilă), vehicul transport containere, vehicul echipat cu cârlig ridicător (macara hidraulică), bordură mobilă de ridicare a încărcăturilor în  cazul caroseriilor furgon, basculantă, cisternă, cisternă destinată transportului de mărfuri periculoase, vehicul transport animale vii, vehicul transport de vehicule, betonieră, vehicul cu pompă pentru beton, vehicul transport de lemn, vehicul de colectat gunoiul, vehicul pentru măturarea și curățarea străzilor și vehicul pentru curățarea canalizărilor, compresor, vehicul transport ambarcațiuni, vehicul transport planoare, vehicule pentru vânzarea cu amănuntul sau folosite pentru a expune, vehicul de recuperare, vehicul-scară, vehicul cu macara, vehicul cu platformă aeriană, vehicul cu dispozitiv de forare, vehicul transport de geamuri, vehicul pentru stingerea incendiilor, funerar. | **Se acceptă** Proiectul a fost completat. |
| 26 | În cazul remorcilor și semiremorcilor: platformă, benă cu obloane rabatabile, furgon, caroserie amenajată cu pereți izolați și fără echipament pentru a menține temperatura interioară, caroserie amenajată cu pereți izolați, dar fără echipament pentru a menține temperatura interioară, benă cu prelată, furgon, amovibilă (suprastructură interschimbabilă), transport containere, basculantă, cisternă, cisternă destinată transportării a mărfurilor periculoase, transportarea animalelor vii, transport vehicule, betonieră, pompă pentru beton, transport lemn, vehicul de colectat gunoiul, curățarea canalizărilor și a străzilor, ambarcațiuni, planoare, vânzare cu amănuntul, recuperare, scară, platformă de lucru aeriană, dispozitiv de  forare, podea coborâtă, stingerea incendiilor, cu proțap, compresor, geamuri.”; | **Se acceptă** Proiectul a fost completat. |
| 27 | La capitolul I, punctul 2.6.2, textul „reamenajarea caroseriei (instalare locuri, camioane mixte, utilaj special)” se recomandă a fi substituit cu textul:  „reamenajarea caroseriei (instalare locuri, camion cu destinație generală, camioane mixte, camion cu caroserie amenajată cu pereți izolați cu/sau fără echipament pentru a menține temperatura interioară, utilaj special), vehicul funebre (funerar), auto rulote, vânzare cu amănuntul, atelier mobil, loc dormitor”. | **Se acceptă** Proiectul a fost completat. |
| 28 | La capitolul I, punctul 2.6.3, după cuvântul „descărcare” se propune a fi completat cu cuvintele: „instalarea dispozitivelor de remorcare și componentele acestuia”. | **Se acceptă**  Proiectul a fost completat. |
| 29 | La capitolul I, redacția conferită punctului 2.6.4, nu se susține întrucât nu conferă o claritate referitoare la tipologia serviciilor ce se vor presta prin reconstrucția vehiculului, având un spectru foarte larg de interpretare. | **Se acceptă**  Sintagma a fost exclusă. |
| 30 | La capitolul I, punctul 2.6.6, după cuvântul „vehiculul” se propune completarea cu cuvintele: „demontare, verificarea buteliilor sub presiune în conformitate cu Regulile de construire și exploatare inofensivă a recipientelor sub  presiune, aprobate prin hotărârea Departamentului Moldova-Standard nr.1625-RT din 17.12.2004, termenul de testare periodică a buteliilor destinate pentru a asigura  cu combustibil motoarele mijloacelor de transport”. | **Se acceptă**  Proiectul a fost completat. |
| 31 | La capitolul I, redacția punctelor 2.6.7, 2.6.8, 2.6.12, 2.7, 3.4, 3.7, 3.12, 37.2 nu se susține din considerentul că, la moment, nu este adoptată Legea cu privire la supravegherea pieței și omologarea vehiculelor. | **Se acceptă parțial**  Regulamentul prevede intrarea în vigoare peste 12 luni de la publicare, respectiv până la intrarea în vigoare a regulamentului, urmează a fi elaborat și promovat proiectul (conform proiectului PNA acțiunea este planificată pentru 2025). |
| 32 | La capitolul I, punctul 2.6.10 se recomandă a fi exclus din motiv că prevederile indicate se regăsesc la punctul 2.6.3 (în varianta propusă). | **Se acceptă**  Punctul a fost exclus. |
| 33 | La capitolul II, punctul 3.5, nu se susține din considerentul că la moment nu este adoptată Legea cu privire la supravegherea pieței și omologarea vehiculelor. | **Se acceptă**  Noțiunea a fost exclusă. |
| 34 | La capitolul II, punctul 3.6, textul: „Operațiile de demontare a componentelor trebuie să respecte prevederile documentațiilor tehnice ale producătorilor vehiculelor, cu privire la ordinea operațiilor şi la sculele/dispozitivele adecvate, în scopul păstrării calității şi funcționalității acestora pentru remontare pe un alt vehicul, de aceeași marcă şi acelaşi tip. Sunt excluse de la comercializare componentele rezultate din dezmembrarea sistemelor ce concură la siguranța circulației, sistem direcție şi sistem de frânare. Operatorul economic trebuie să transmită către organul abilitat numărul de identificare al fiecărui vehicul  dezmembrat” se recomandă a fi exclus din motiv că definiția în terminologie nu descrie operațiunile și cerințele acestora. | **Se acceptă**  Textul menționat a fost exclus. |
| 35 | La capitolul II, punctul 3.9, cuvântul „compatibil” se recomandă a fi substituit cu sintagma „de același model”. Pentru schimbarea pieselor menționate conform CTR, piesele respective trebuie să fie de același model. | **Se acceptă**  Sintagma a fost înlocuită. |
| 36 | La capitolul II, punctul 3.11, noțiunea „post de lucru” – este necesar de revizuit în corespundere cu prevederile cerințelor protecției muncii stipulate în Legea nr.186/2008 a securității și sănătății în muncă. | **Se acceptă**  Conform opiniei Ministerului Muncii și Protecției Sociale, noțiunea „post de lucru” a fost revizuită. |
| 37 | La capitolul II, punctul 3.13, cuvântul „redobândirea” se recomandă a fi substituit cu cuvântul „restabilirea”. | **Se acceptă**  Sintagma a fost înlocuită. |
| 38 | La capitolul II, punctul 3.15, se recomandă a fi exclus din motiv că prevederile în cauză se regăsesc în punctul 3.4. | **Se acceptă**  Punctul a fost exclus. |
| 39 | La capitolul III, punctul 4 se recomandă a fi expusă în următoarea redacție:  „4. Activitățile prevăzute la pct.2 al prezentului Regulament pot fi prestate doar de atelierele specializate cu înregistrarea prealabilă în Registrul Activităților Conexe (în continuare - RAC), care îndeplinesc cumulativ condițiile menționate la art. 96 din CTR. Atelierele specializate înregistrate în modul stabilit, pot deține și presta servicii prin intermediul atelierelor mobile cu notificarea Agenției, după cum urmează:  4.1. înlocuire anvelope și echilibrare roți, reparare anvelope, montare,  demontare, vulcanizare, balansare, reparare jante.  4.2.1. instalația electrică de pornire a motorului, de încărcare a bateriilor de acumulatori și componentelor acesteia;  4.2.2. instalația electrică de iluminare și semnalizare și componentele acesteia (instalarea alarmei auto, GPS, închidere centralizată, instalații audio, CD, DVD);  4.2.3. sistemul de gestiune electronică a motorului și/sau a sistemelor vehiculului rutier;  4.2.4. lucrări de întreținere ce cuprind: înlocuire filtre, uleiuri, plăcuțe de frână, lichide, becuri și siguranțe, curele de transmisie, lichid refrigerent.”. | **Se acceptă parțial**  Conform opiniei Grupului de lucru al Comisiei de stat pentru reglementarea activității de întreprinzător, din punctul 4 au fost excluse prevederile ce țin de activitatea atelierelor mobile. |
| 40 | La capitolul III, punctul 5 se recomandă a fi expusă în următoarea redacție:  „5. Pentru prestarea acestui serviciu întreprinderea va deține vehiculul utilizat ca atelier mobil. Vehiculul trebuie să fie reutilat și înmatriculat în modul stabilit ca vehicul cu destinație specială tip-SG, atelier mobil, existența jaloanelor necesare pentru delimitarea zonei în care se vor desfășura activitățile, dotarea cu utilaj și echipament necesar desfășurării activității conform Anexei nr.1 a prezentului Regulament”. | **Sa luat act** Prevederile au fost examinate. |
| 41 | La capitolul III, punctul 7 se recomandă a fi expusă în următoarea redacție:  „7. La repararea, modificarea constructivă sau reconstrucția vehiculelor rutiere, în cazul intervenţiei la sistemele care privesc siguranţa circulaţiei, protecţia mediului, eficienţa energetică, întreprinderile autorizate pot utiliza numai echipamente, componente, entităţi tehnice, piese de schimb şi materiale de exploatare omologate sau certificate.”. | **Se acceptă**  Sintagma „după caz, conform legislaţiei în vigoare”, a fost exclusă din textul punctului 7. |
| 42 | La capitolul III, punctul 10 subpunctul 10.5, se propune excluderea textului „copiile certificatelor de atestare metrologică a standurilor şi utilajului de încercări”, din motiv că nu se verifică metrologic, în conformitate cu Hotărârea Guvernului nr.1042/2016 cu privire la aprobarea listei oficiale a mijloacelor de măsurare și măsurărilor supuse controlului metrologic legal. | **Se acceptă parțial**  În textul subpunctului menționat, a fost inclusă trimiterea către Hotărârea Guvernului nr.1042/2016 . |
| 43 | La capitolul III, punctul 19 se recomandă a fi revizuit din considerentul că nu comportă claritate. | **Se acceptă**  Prevederile au fost excluse. |
| 44 | La capitolul III, punctul 23, redacția: „Atelierul trebuie să dispună de Registrul de reclamații, care este prezentat la cererea beneficiarului” se recomandă a fi revizuită în conformitate cu prevederile Legii nr.105/2003 cu privind dreptul consumatorilor, obligația de a deține Registru reclamațiilor a fost exclusă. | **Se acceptă**  Prevederile au fost excluse. |
| 45 | La capitolul V, redacția punctului 25 nu se susține, fiind recomandată a fi expusă, după cum urmează: „Atelierul trebuie să fie asigurat cu resurse materiale, echipamente de lucru, de verificare, diagnosticare şi inspecţie, personal instruit şi calificat pentru activităţile de execuţie şi verificare.”. | **Se acceptă**  Proiectul a fost modificat. |
| 46 | La capitolul V, punctul 35, se propune excluderea acestuia din motivul că activitățile date se regăsesc și în prevederile art.93 din CTR. | **Se acceptă**  Prevederile au fost excluse. |
| 47 | La capitolul V, punctul 36 se recomandă a fi revizuit din considerentul că nu este specificat subiectul responsabil de asigurarea documentației corespunzătoare, precum și cine este personalul autorizat. | **Se acceptă**  Prevederile au fost modificate. |
| 48 | La capitolul V, punctul 37.1, textul „sunt însoțite de un document care să ateste garanția acordată, emisă în conformitate cu legislația aplicabilă în vigoare (pentru toate produsele de schimb și materialele de exploatare)” se recomandă a fi revizuit din considerentul că comportă incertitudini la clauza de emitere și corelația dintre actele normative aplicabile. | **Se acceptă**  Prevederile au fost modificate. |
| 49 | La capitolul V, punctele 38-47 se recomandă a fi revizuite în sens de compatibilitate legislația incidentă. | **Se acceptă**  Prevederile au fost revizuite. |
| 50 | În anexa numărul 1, la numărul de criterii „Dotare”, numărul 5, se recomandă a fi exclus din motivul că nu se utilizează în cadrul reparației și se utilizează doar în cadrul stației de testare, în conformitate cu punctul 13 din Hotărârea Guvernului nr.1047/1999. | **Nu se acceptă** Pentru a avea eficiență maximă a sistemului de frânare și a sistemului de rulare, este necesar ca pata de contact între suprafața de rulare și anvelopă, să fie apreciată corect, fapt ce se datorează folosirii șublerului pentru măsurarea adâncimii profilului. |
| 51 | În anexa numărul 1, la numărul de „Activități”, numărul 2, este necesar de revizuit din motiv că autorul proiectului nu a specificat care sunt instalațiile anexe. | **Se acceptă**  Prevederile au fost revizuite. |
| 52 | În anexa numărul 1, la numărul de „Activități”, numărul 11, după cuvântul „anvelopelor” se propune completarea cu cuvintele „balansare, echilibrare, reparare jante”. | **Se acceptă**  Poziția nr.11 a activităților din anexa 1, a fost completată cu cuvintele sugerate. |
| 53 | În anexa numărul 1, la numărul de criterii „Dotare”, numărul 6, nu este clar spectrul de activități impuse pentru utilizare. | **Se acceptă**  Poziția numărul 6 din lista „Dotare” din anexa 1, a fost exclusă. |
| 54 | Totodată, în Anexa prenotată la rubrica „Dotări” se propune a fi completată cu următoarele poziții, după cum urmează „stand pentru utilaj de gaz, curățarea, reglarea injectoarelor (MAS și MAC)”. | **Nu se acceptă**  Din textul recomandării, nu este clară la care poziție este necesar de completat cu textul „stand pentru utilaj de gaz, curățarea, reglarea injectoarelor (MAS și MAC)”. Suplimentare dispozitivele menționate, se includ la secțiunea „SDV-uri specifice pentru sisteme și/sau componente” |
| 55 | Referitor la rubrica „Note” din Anexa numărul 1 a proiectului prenotat, indicatorul 6 „registru de evidență a inspecțiilor finale, listing printat de echipamente”, nu se susține propunerea autorului, din motiv că acest registru nu  este reglementat și nu se regăsește în acte normative ce ar specifica modul de evidență. | **Se acceptă**  Prevederile au fost excluse. |
| **Ministerul Mediului**  *(scrisoarea Nr.* *13-05/2994 din 22.10.2024)* | 56 | **La nota de fundamentare, Secțiunea 3. Obiectivele urmărite și soluțiile propuse,** Punctul 3.2. Opțiunile alternative analizate și motivele pentru care acestea nu au fost luate în considerare, La aliniatul- **Impact negativ asupra mediului** - fără o reglementare clară a procesului de reciclare a vehiculelor scoase din uz și gestionarea deșeurilor periculoase, atelierele de autoservice ar putea contribui la poluarea mediului. Deșeurile periculoase, cum ar fi uleiurile și substanțele toxice, ar putea fi eliminate necorespunzător, afectând calitatea solului și a apelor, **se va ajusta corespunzător**, ținând cont că au fost elaborate și aprobate următoarele Regulamente:  1.Regulamentul privind gestionarea vehiculelor scoase din uz, aprobat prin HG nr. 93/2023;  2.Regulamentul privind gestionarea uleiurilor uzate, aprobat prin HG nr. 731/2022;  3.Regulamentul privind gestionarea bateriilor și acumulatorilor și deșeurilor de baterii și acumulatori, aprobat prin HG nr. 586/2020;  4.Regulamentul privind gestionarea anvelopelor uzate, aprobat prin HG nr. 610/2022. | **Se acceptă**  În text au fost integrate trimiterile către HG sugerate. |
| **Ministerul Dezvoltării Economice și Digitalizării**  *(scrisoarea Nr.* *17-3264 din 28.10.2024)* | 57 | *La Regulamentul cu privire la desfășurarea activității de autoservice.*  La **pct.2.5** din Regulament, se face referire la dezmembrarea vehiculelor rutiere scoase din uz, dar nu se menționează clar reglementările cu privire la reciclarea și eliminarea materialelor periculoase, precum și deșeurile vehiculelor. Deși pct.1 din regulament stabilește că activitatea atelierelor trebuie să respecte prevederile legale privind protecția mediului, se impune necesitatea completării acestuia cu reglementări privind gestionarea deșeurilor, substanțelor periculoase sau emisiilor poluante, aspecte esențiale în cazul autoservice-urilor. | **Se acceptă**  În regulament au fost adăugate HG ce țin de gestionarea vehiculelor scoase din uz, gestionarea uleiurilor uzate, gestionarea bateriilor și acumulatorilor și deșeurilor de baterii și acumulatori. |
| 58 | **Pct2.6.12**, stabilește ca activitate specifică de autoservice „activitate de tuning”, fără a se specifica norme detaliate pentru astfel de modificări efectuate la vehicul. Tuningul vehiculelor poate afecta semnificativ siguranța rutieră și performanțele vehiculului, ceea ce ar trebui reglementat în detaliu, cu referințe clare la legislația privind siguranța circulației. | **Se acceptă**  Noțiunea de „tuning” a fost revizuită. |
| 59 | **Pct.4 și pct.5**, reglementează activitatea atelierelor mobile, deși Codul transporturilor rutiere nr.150/2014 nu stabilește norme primare care să reglementeze activitatea acestora. Ținând cont de faptul că, prin normele propuse atelierul mobil nu poate să activeze independent, acesta poate presta servicii numai dacă este parte a unui atelier specializat înregistrat în modul stabilit. În acest context, se impune argumentarea detaliată a necesității reglementării activității a atelierelor mobile, precum și inițierea unor modificări ulterioare ale Codului transporturilor rutiere, pentru a stabili clar regimul juridic aplicabil acestora. | **Se acceptă**  Prevederile au fost excluse. |
| 60 | Redacția **pct.23** urmează a fi reformulată prin prisma art.10 lit.i) din Legea nr.105/2003 privind protecția consumatorilor, deoarece Regulamentul cu privire la modul de gestionare a Registrului de reclamații a fost abrogat prin Hotărârea Guvernului nr.678/2024 cu privire la modificarea și abrogarea unor hotărâri ale Guvernului (facilitarea activității mediului de afaceri VI). | **Se acceptă**  Prevederile au fost excluse. |
| 61 | Totodată, după cuvântul „beneficiarului” se va completa cu cuvintele „și organului de control” or, în conformitate cu art.26 alin.(1) lit.a) din Legea nr.131/2012 privind controlul de stat, persoana supusă controlului este obligată să prezinte documentele și informațiile ce țin direct de obiectul controlului, solicitate de inspectori în vederea efectuării controlului. Această completare este propusă ca o măsură de conformitate, contribuind astfel la menținerea unui mediu de afaceri corect și echitabil.  De asemenea, ținând cont de faptul că, în textul regulamentului nu se face referire clară la responsabilitatea atelierelor față de consumatori în caz de reparații defectuoase sau nerespectarea normelor de siguranță, considerăm judicios completarea acestuia cu prevederi privind responsabilitatea contractuală și răspunderea civilă a atelierelor, pentru a asigura protecția adecvată a consumatorilor. | **Se acceptă**  În regulament au fost introduse cuvintele sugerate. |
| 62 | **Pct.25 și pct.42.3** din Regulament, stabilește ca cerință pentru prestarea serviciilor de autoservice, asigurarea de către atelier a personalului instruit și calificat pentru activitățile de execuție și verificare, dar nu stabilește calificarea acestui personal și cerințele minime de certificare sau instruire pentru angajații care efectuează aceste lucrări. Lipsa unei reglementări privind calificarea personalului poate duce la situații, în care atelierele utilizează personal insuficient calificat pentru a efectua lucrări complexe care pot influența siguranța vehiculelor rutiere. | **Se acceptă**  Prevederile au fost revizuite. |
| 63 | **Potrivit pct.36.3**., atelierul are obligația să efectueze un control adecvat al documentației referitoare la lucrările pentru care solicită notificarea, pentru a asigura conformitatea lucrărilor efectuate cu condițiile specificate. Controlul documentației trebuie să asigure că, modificările documentelor sunt efectuate numai de personal autorizat. În acest sens, este necesar să fie clar specificat cadrul normativ care reglementează procedura de eliberare a acestei autorizații, având în vedere că aceasta nu se regăsește în Nomenclatorul actelor permisive, Anexă la Legea nr. 160/2011 privind reglementarea prin autorizare a activității de întreprinzător. Potrivit art. 4 alin. (3) din legea citată, *un act permisiv poate fi invocat şi/sau aplicat doar după includerea sa în Nomenclatorul actelor permisive şi în portalul guvernamental unic al serviciilor publice.*  Subsidiar, nu este clar la ce documentație se face referire, având în vedere că o notificare nu poate fi solicitată, aceasta trebuie să fie transmisă oficial autorității publice competente. Obiecția este esențială pentru a evita interpretări diferite în aplicarea reglementărilor. | **Se acceptă**  Prevederile au fost revizuite. |
| **Notificare** | | | |
| **Agenția Servicii Publice**  *(scrisoarea Nr.01/2345 din 18.12.2024)* | 1 | Lipsă de obiecții și propuneri. | **S-a luat act** |
| **Ministerul Afacerilor Interne**  *(scrisoarea Nr.34/17-9413*  *din 19.12.2024* | 2 | 1. La punctul 2:  - la subpunctul 2.6.3. după cuvântul ,,locuri” se propune a fi completat cu textul „și reducere de locuri din clasificarea vehiculelor rutiere M 1; M 2 și M 3, ”; | **Se acceptă** |
| 3 | - se sugerează expunerea subpunctului 2.6.7. cu următoarea redacție:  „2.6.7. modificarea instalației de evacuare a gazelor prin instalarea/demontarea catalizatorului și sondei lambda, fără a fi modificate componentele destinate reducerii zgomotului emis de motorul vehiculului rutier, cum ar fi  rezonatorul și/sau toba preliminară, precum și toba principală/finală;”. | **Se acceptă** |
| 4 | 3. La punctul 3, pentru expunerea clară a normei de drept se recomandă includerea termenului ,,carosare”.  În acest sens, se optează pentru completarea proiectului cu subpunctul 3.7. cu următorul cuprins:  ,,3.7. carosare – activitate tehnică ce constă în lucrări de atașare, montaj și încorporare pentru reamenajarea caroseriei vehicului rutier din categoria M 1; M 2 și M 3;”.  Respectiv, se necesită renumerotarea elementelor structurale ale punctului 3. | **Se acceptă** |
| 5 | Prin prisma rigorilor articolelor 3 alin.(1) lit. f) și alin.(4) și 7 din Legea nr. 100/2017 cu privire la actele normative se reiterează propunerea de excludere a activității de tuning, întrucât, la moment, nu există actul normativ special cu forță juridică superioară (în speță, legea cu privire la omologarea pieselor și componentelor vehiculelor). Argumentarea autorului proiectului din pct. 30 al Sintezei la proiect, precum că ,,regulamentul prevede intrarea în vigoare peste 12 luni de la publicare, respectiv până la intrarea în vigoare a regulamentului, urmează a fi elaborat și promovat proiectul (conform proiectului PNA, acțiunea este planificată pentru 2025)” nu este relevantă și contrară regulilor de tehnică legislativă indicate în Legea nr. 100/2017. Or, existența unei acțiuni în proiectul Programului naţional de aderare pentru anul 2025, nu garantează faptul că această lege va fi aprobată sau că textul acesteia, după aprobare, va coincide cu conținutul normativ al proiectului prezentat spre avizare. În acestă ordine de idei, se necesită excluderea subpunctelor 2.6.12 și 3.6., precum și a textului ,,şi cele de tuning” de la subpunctul 3.4. al pct. 3. | **Se acceptă** |
| 6 | 4. Subsidiar, se remarcă despre necesitatea revizuirii Notei de fundamentare la proiect prin prisma amendamentelor indicate supra.  Având în vedere raționamentele expuse mai sus, se susține proiectul înaintat, cu ajustarea acestuia conform propunerilor menționate. | **Se acceptă** |
| **Ministerul Justiției**  *(scrisoarea Nr.* *04/2-11434 din 26.12.2024)* | 7 | La proiectul hotărârii:  La pct. 2, întru corectitudinea redactării, referința la „prezentul Regulament” se va substitui cu cuvintele „prezentei hotărâri”, respectiv, cuvintele „de la data intrării în vigoare a Regulamentui” se vor substitui cu cuvintele „de la data intrării în vigoare a hotărârii” | **Se acceptă** |
| 8 | La pct. 4 va fi revăzută prevederea referitor la intrarea în vigoare a actului normativ, deoarece formularea utilizată nu se referă la o dată exactă, dar la o anumită perioadă, or, actul normativ nu poate să intre în vigoare la diferite momente în interiorul unei perioade. Pentru indicarea exactă a momentului intrării în vigoare a actului normativ, textul „peste 12 luni din momentul publicării” se va substitui cu textul „la expirarea a 12 luni de la data publicării”. | **Se acceptă** |
| 9 | La proiectul Regulamentului:  La pct. 1, cuvintele „Prezentul Regulament” se vor substitui cu textul „Regulamentul cu privire la desfășurarea activității de autoservice (în continuare – Regulament)”. | **Se acceptă** |
| 10 | La pct. 2 textul „Pornind de la prevederile art. 94 din Codul transporturilor rutiere nr. 150/2014 (în continuare - CTR)” este inutil și se va exclude. | **Se acceptă**  Prevederea a fost exclusă |
| 11 | La sbp. 2.1.1, cu referire la abrevierea „MAS/MAC”, semnalăm că aceasta poate fi utilizată numai după explicarea denumirii în text, la prima folosire (art. 54 din Legea nr. 100/2017 cu privire la actele normative). | **Se acceptă** |
| 12 | La sbp. 2.6.6, nu este clară trimiterea la hotărârea Departamentului Moldova-Standard nr. 1625-RT/2004 și se recomandă concretizarea acestui fapt. | **Se acceptă** |
| 13 | Referitor la pct. 3, relevăm că, potrivit art. 45 din Legea nr. 100/2017, prevederile care determină obiectul, scopul şi domeniul de aplicare, explică termeni (noțiuni), definesc concepte și orientează întreaga reglementare, se inserează în dispozițiile generale ale actului normativ. Astfel, recomandăm, expunerea prevederilor din capitolele I și II, într-un singur capitol întitulat „Dispoziții generale”. | **Se acceptă**  Prevederile capitolele I și II, au fost expuse într-un singur capitol. |
| 14 | La pct. 4:  cuvintele „al prezentului Regulament” se vor exclude. Potrivit art. 55 alin. (4) din Legea nr. 100/2017, în cazul în care se face trimitere la o normă juridică care este stabilită în același act normativ, pentru evitarea reproducerii acesteia, se face trimitere la elementul structural sau constitutiv respectiv, fără a se indica că elementul respectiv face parte din același act normativ. Observația dată este  valabilă pentru toate situațiile similare din proiect;  semnalam lipsa de precizie a normei, determinate de utilizarea sintagmei „pot fi prestate doar de atelierele specializate”, sens în care recomandam substituirea acesteia prin sintagma „pot fi desfășurate numai în ateliere  specializate”;  subsidiar, pentru respectarea uzanțelor normative, în locul abrevierii „CTR” se va utiliza în text denumirea completă a Codului transporturilor rutiere”. | **Se acceptă** |
| 15 | La pct. 6, în virtutea caracterului obligatoriu al actelor normative, cuvintele „în vigoare” se vor exclude. | **Se acceptă** |
| 16 | La pct. 7, textul „art. 100 al CTR” se va substitui cu textul „art. 100 din Codul transporturilor rutiere”. | **Se acceptă** |
| 17 | La sbp. 8.5, pentru o corectă informare juridică, textul „(pentru mijloacele de măsurare incluse în lista HG 1042/2016 cu privire la aprobarea Listei oficiale a  mijloacelor de măsurare și a măsurilor supuse controlului metrologic legal)” se va substitui cu textul „pentru mijloacele de măsurare incluse în Lista oficială a mijloacelor de măsurare și a măsurărilor supuse controlului metrologic legal, aprobată prin Hotărârea Guvernului nr. 1042/2016”. Observația dată este valabilă și pentru pct. 36. | **Se acceptă** |
| 18 | La pct. 10, semnalăm caracterul neclar al normei determinat de folosirea sintagmei „Agenția, în cel puțin 10 zile lucrătoare” în contextul în care este vorba de situația „gradului sporit de risc al activității conexe solicitate”, motiv pentru care considerăm necesară revizuirea acesteia. Totodată, textul „în urma căreia va elibera procesul-verbal de control în care se va constata conformarea cu cerințele  CTR sau se va prescrie înlăturarea neconformităților depistate” se va expune ca propoziția a doua din pct. 10, după cum urmează: „În urma controlului Agenția emite procesul-verbal de control în care se constată conformarea cu cerințele (se indică articolul) din Codul transporturilor rutiere sau se prescrie înlăturarea neconformităților depistate”. | **Se acceptă** |
| 19 | La pct. 17, cuvântul „efectuează” se va substitui cu cuvântul „desfășoară”. | **Se acceptă** |
| 20 | La pct. 20, cuvintele „sistării temporare a” se vor substitui cu termenul „suspendării”. De asemenea, atragem atenția că expresia „activitățile de activitate” reprezintă o eroare de exprimare, fiind o formulare redundantă. Cuvântul „activități” este deja un substantiv care descrie un anumit tip de acțiune, astfel că adăugarea termenului „activitate” nu aduce nicio claritate suplimentară și poate crea confuzie. Astfel, recomandăm, utilizarea în acest caz a cuvântului „activitatea”. | **Se acceptă** |
| 21 | Pct. 26 se va exclude, deoarece nu se referă la obiectul de reglementare al acestui Regulament. Mai mult, semnalăm că în conformitate cu art. 993 și 996 din Codul civil, părțile contractante pot încheia în mod liber, în limitele dispozițiilor legale imperative, contracte și pot stabili conținutul lor. Contractul poate fi modificat sau rezolvit numai în conformitate cu clauzele sale ori prin acordul părților, dacă legea nu prevede altfel. | **Se acceptă** |
| 22 | La pct. 33, pentru о exprimare specifică stilului normativ, este necesară revederea și reformularea sintagmelor ,,trebuie menținute înregistrări”, „diferitele faze ale procesului”, urmând a se preciza că sunt avute în vedere înregistrări ale activității desfășurate în atelier. | **Se acceptă** |
| 23 | Pct. 36 se va exclude, întrucât excedă obiectul de reglementare al Regulamentului. | **Se acceptă** |
| 24 | Proiectul se va revedea în plan redacțional, fiind excluse greșelile gramaticale și de stil, evitată utilizarea excesivă a cuvântului „trebuie”, precum și exclus acronimul „etc.” (sbp. 3.12, pct. 24, sbp. 25.1-25.3), deoarece semnificația acestuia este periculoasă sub aspect de interpretare extensivă. | **Se acceptă**  Proiectul a fost revizuit. |
| 25 | Conținutul proiectului va fi definitivat conform prevederilor art. 54 din Legea nr. 100/2017, potrivit căruia, textul punctelor trebuie să aibă un caracter dispozitiv, să prezinte norma instituită fără explicații sau justificări. Verbele utilizate în text se vor expune la timpul prezent, forma afirmativă, pentru a se accentua caracterul imperativ al dispoziției respective. | **Se acceptă** |
| **Centrul Național Anticorupție**  *(scrisoarea Nr.* *06/2/23416 din 30.12.2024)* | 26 | Punctul 10 din proiectul Regulamentului -  10. În cazul gradului sporit de risc al activității conexe solicitate sau în cazul prezentării unor  informații incerte, care necesită a fi verificate suplimentar, Agenția, în cel puțin 10 zile lucrătoare  poate să efectueze o vizită de control în conformitate cu Legea nr. 131/2012 privind controlul de  stat, în urma căreia va elibera procesul-verbal de control în care se va constata conformarea cu  cerințele CTR sau se va prescrie înlăturarea neconformităților depistate  Obiecții:  Considerăm că norma urmează să fie corelată cu prevederea statuată la art. 23 alin. (3) din Codul  transporturilor rutiere care prevede: „În cazul gradului sporit de risc al operatorului de transport rutier sau în  cazul prezentării unor informații incerte, care necesită a fi verificate suplimentar, Agenția, în cel mult 10 zile  lucrătoare, poate să efectueze o vizită de control în conformitate cu Legea nr.131/2012 privind controlul de  stat asupra activității de întreprinzător, în urma căreia va elibera procesul-verbal de control în care se va constata conformarea cu cerințele prezentului cod sau se va prescrie înlăturarea neconformităților depistate”.  În proiect Agenției i se conferă un termen extensiv de realizare a atribuției de control prin utilizarea textului  „în cel puțin 10 zile lucrătoare”.  Or, textul din Codul transporturilor rutiere face referință la un termen de conformare de „în cel mult 10 zile  lucrătoare”.  Astfel, se constată o diferență în utilizare a acestor termene, ceea ce poate duce la aplicarea confuză a  prevederii cu riscuri inerente comiterii manifestărilor de corupție.  Recomandări: Propunem autorului substituirea textului „în cel puțin 10 zile lucrătoare” cu textul „în cel mult 10 zile lucrătoare”, ceea ce va fi conform și textului din Codul transporturilor rutiere. | **Se acceptă** |

**Secretar general adjunct Tatiana NIRCA**